Dienskontrak teenoor beleid - Jy en die RegJy en die Reg
Tuis › Regsvrae › Dienskontrak › Dienskontrak teenoor beleid
Dienskontrak teenoor beleid
Donderdag | 28 Julie | 2016
Wat is sterker: 'n werkgewer se dienskontrak of sy beleid?
Ons het die volgende navraag ontvang:
Ek werk vir 'n apteek. Ek en my werkgewer het pertinent in my dienskontrak ooreengekom dat ek agt weke se kennis moet gee indien ek langer as 'n jaar werk en ek wil bedank. Die kontrak sê ook dat ek my sal vergewis van alle beleid en reëls van die apteek wat op my van toepassing is.
Ek het my agt weke se kennis vir die werkgewer skriftelik gegee. Die bestuurder sê nou dat die beleid bepaal dat ons net 30 dae kennis moet gee en dat ek 'n maand vroeër moet klaarmaak. Omdat ek finansieel vir twee maande beplan het, kan ek nie nou 'n maand vroeër klaarmaak nie.
Artikel 37(1) van die Wet op Basiese Diensvoorwaardes bepaal dat, indien 'n werknemer een jaar of langer in diens is, 'n minimum van vier weke kennis van diensbeëindiging vereis word. Daar is dus niks wat die partye verhoed om wedersyds ooreen te kom om 'n kennistydperk van langer as die voorgeskrewe minimum te beding nie. So 'n ooreenkoms sal heeltemal geldig wees, onderhewig aan subartikel 3 van bogenoemde wet wat bepaal dat die kennistydperk vir die werknemer nie korter mag wees as die kennistydperk vir die werkgewer nie.
Diensvoorwaardes kan nie eensydig gewysig word nie. Om bloot te verwys na die beleid (wat eensydig gewysig kan word), sal indruis teen die "sterker" reg wat deur bedinging tot stand gekom het. Dit strook ook met artikel 4(c) van die Wet op Basiese Diensvoorwaardes wat bepaal dat 'n diensvoorwaarde in 'n dienskontrak wat voordeliger vir die werknemer is as sodanig uitgelê behoort te word.
Dit is ons opinie dat die werkgewer 'n fundamentele diensvoorwaarde met jou beding het toe julle ooreengekom het op agt weke wedersydse kennisgewing van diensbeëindiging indien jy langer as twaalf maande daar gewerk het. Ons advies is gevolglik dat jy jou beroep op die bepalings van jou dienskontrak wat vooraf beding is en waaroor julle ooreengekom het. Jy is dus heeltemal daarop geregtig om jou werkgewer agt weke se kennis te gee.